Erling Sande (Senterpartiet), 2009-02-12:
I Senterpartiet er vi opptekne av og tek inn over oss dei alvorlege signala som FN sitt klimapanel gjennom fleire viktige rapportar har peika på. Dei aukande globale klimagassutsleppa vil få stor og dramatisk innverknad på klimaet på kloden – verknader som vi allereie ser gjer seg gjeldande i stor grad i delar av verda. Raskt aukande temperatur vil i stor grad vere ein fare for det biologiske mangfaldet, og endra klima vil få store konsekvensar for folk over heile kloden. Senterpartiet meiner at alle land har eit ansvar for å redusere utsleppa av klimagassar og på den måten bidra til å gjere omfanget av klimaendringane så lite som mogleg. Vi meiner at Noreg som eit rikt land, og eit land med forholdsvis store indirekte og direkte utslepp, har eit særleg ansvar for å bidra i klimadugnaden. Derfor har vi aktivt arbeidd for at Noreg skal ta på seg ansvar og forpliktingar gjennom internasjonale avtalar på klimaområdet. Klimakvotelova er ein av fleire reiskap for å nå måla om reduserte utslepp. Det er lett å vere med på djerve mål når det gjeld reduksjon i utsleppa, men det er fyrst når ein skal setje i verk tiltak som byggjer opp under måla, vi får sjå kva for politiske parti som har rygg til å stå ved dei djerve måla ein sjølv har vore med på å setje seg – eller om ein gong på gong vik unna. Høgre er verd ein studie i denne samanhengen – så skal eg ikkje seie meir om det. Prinsippet om at forurensar skal betale er ein av dei viktigaste pålane i miljøpolitikken. Klimakvotelova er nettopp ei lov som skal byggje opp under dette prinsippet. Det er no viktig at klimakvotelova blir ferdig handsama raskt, og at vi inngår i det europeiske klimakvotesystemet. Dette er viktig, slik at norsk næringsliv veit kva ein har å halde seg til, og det er viktig for arbeidet med utsleppsreduksjonar. Fleirtalet har valt å vere meir ambisiøs enn EU ved at ein ikkje opnar for ein generell kvotereserve. Dette er eit bevisst vegval som utfordrar, men samtidig er det med på å understreke kor viktig det er at det skjer tilpassingar i næringslivet. Det er òg viktig for at prinsippet om at forurensar skal betale blir innført. På sikt ser vi at det å stille strengare miljøkrav til næringslivet slett ikkje treng å vere einsidig negativt for dei verksemdene det gjeld. StatoilHydro-sjefen, Helge Lund, uttalte på ein konferanse for petroleumsnæringa i Sandefjord for nokre veker sidan at innføring av miljøkrav, t.d. CO2-avgift, har bidrege til å gjere selskapet meir konkurransedyktig i den tida vi no er inne i. Dette viser at det å vere tidleg ute med å innføre miljøpolitikk kan vere ein styrke òg for konkurranseevna til næringslivet. På den andre sida må dette vere ei balansert utvikling – ei utvikling der næringslivet sine innspel blir tekne med i arbeidet, der ein sikrar at ein ikkje går så fort fram at det er umogleg for næringslivet å følgje med, eller at konkurranseevna til næringslivet ikkje blir vesentleg svekt samanlikna med rammevilkåra i dei landa vi konkurrerer med. Dei rammene er vi godt innafor også i denne saka, etter Senterpartiets syn. Norsk industri er langt framme på miljøområdet. Saksordføraren har gjort greie for saka på ein god og ryddig måte og skal ha ros for det. Senterpartiet gjev tilslutning til lovframlegget slik det ligg føre.